CELEX: 62021TN0246
Language: sl
Date: 2021-05-03 00:00:00
Title: Zadeva T-246/21: Tožba, vložena 3. maja 2021 – FJ in drugi/ESZD

21.6.2021   
            
            
               SL
            
            
               Uradni list Evropske unije
            
            
               C 242/56
            
         
      Tožba, vložena 3. maja 2021 – FJ in drugi/ESZD
      (Zadeva T-246/21)
      (2021/C 242/79)
      Jezik postopka: francoščina
      
         Stranki
      
      
         Tožeče stranke: FJ in 6 drugih tožečih strank (zastopnik: J.-N. Louis, odvetnik)
      
         Tožena stranka: Evropska služba za zunanje delovanje
      
         Predloga
      
      Tožeče stranke Splošnemu sodišču predlagajo, naj:
      
                  —
               
               
                  razglasi ničnost odločbe Komisije, ki se nanaša na pripravo plačilnega lista tožečih strank za julij 2020, v delu, v katerem so za njihove plače prvič uporabljeni novi korekcijski količniki, določeni z retroaktivnim učinkom od 1. oktobra 2019 in od 1. januarja 2020;
               
            
                  —
               
               
                  toženi stranki naloži plačilo stroškov.
               
            
         Tožbeni razlogi in bistvene trditve
      
      Tožeče stranke se v utemeljitev tožbe sklicujejo na kršitev členov 64 in 65 Kadrovskih predpisov ter načela enakega obravnavanja v smislu enakovredne kupne moči, na očitno napako pri presoji ter na kršitev načela pravne varnosti in dolžnosti skrbnosti.
      Eurostat mora za določitev korekcijskega količnika, ki se uporabi za plače zadevnih tožečih strank izven Unije, pridobiti specifične podatke v kraju zaposlitve, v skladu s pravili za izvajanje členov 64 in 65 Kadrovskih predpisov, ki so določena v Prilogi XI. Zbiranje podatkov, ki se upoštevajo pri določitvi korekcijskega količnika, se opravi v okviru mednarodnega sporazuma o sodelovanju med Eurostatom, OECD in OZN.
      Količniki, določeni na podlagi teh podatkov, so se od januarja 2018 do januarja 2019 zmanjšali iz 239,7 na 94,0, medtem ko so se količniki, ki se uporabijo za plače zaposlenih pri OZN, za isto obdobje ob upoštevanju inflacije povečali.
      Kongoški frank (CDF) je leta 2017 v razmerju do dolarja (USD) in eura močno devalviral, ob visoki inflaciji, ki se je v skladu z analizami MDS odražala v povečanju cen v USD. Poleg tega statistični podatki tako Kongoške centralne banke kot OZN in MDS kažejo na vzporedno gibanje USD in CDF glede na euro.